
‏04/01/2016
-הודעה לעיתונות-
קבוצת אמפא השלימה מכירת 30% מחברת המימון אמפא קפיטל למנורה מבטחים תמורת כ-63 מליון ₪
שלומי פוגל, יו"ר קבוצת אמפא: השותפות עם מנורה מבטחים הינה צעד אסטרטגי לפיתוחה של החברה ובמיוחד בתקופה בה השינוי הגלובאלי במגוון הממנים ושיטות המימון יוצרים לאמפא קפיטל הזדמנויות בשוק המקומי והגלובלי  # ארי קלמן, מנכ"ל מנורה מבטחים: החיבור בין מנורה מבטחים ואמפא קפיטל הוא חיבור מנצח שעולה בקנה אחד עם מדיניות הקבוצה להרחיב את בסיס פעילותה לתחומים נוספים ובכלל זה, לתחום מתן האשראי לעסקים
קבוצת אמפא שבשליטת שלומי פוגל והאחים נקש השלימה היום מכירת 30% מחברת המימון החוץ בנקאית "אמפא קפיטל" למנורה מבטחים. זאת תמורת 63.53 מליון ₪ המשקפים לחברה שווי של כ-180 מליון ₪. 

על פי ההסכם, סך של כ-19.76 מיליוני ש"ח ישולם במועד ההשלמה למוכרת וסך של כ-43.76 מיליוני ש"ח ישולם במועד ההשלמה לאמפא קפיטל כנגד הקצאת מניות לחברה. בנוסף, למנורה מבטחים אופציה לרכוש 10% נוספים מהחברה. העסקה כפופה לקבלת כל האישורים וההיתרים הנדרשים על פי כל דין לרבות אישור הממונה על הגבלים עסקיים.

אמפא קפיטל הינה החברה המובילה בישראל בתחום של מימון חוץ בנקאי לעסקים וכן הלוואות חוץ בנקאיות בישראל.  החברה, שנוסדה בשנת 1967, מאפשרת מימון יעיל, מחוץ לאשראי הבנקאי ותוך מינוף ייחודי של מגוון בטחונות העסק. החברה מעניקה פתרונות מימון מקיפים לעסקים, בשלושה תחומים עיקריים: מימון ציוד תעשייתי, ניכיון שיקים והלוואות חוץ בנקאיות. צוות המומחים של החברה כולל אנשי מקצוע בעלי ידע וניסיון רב בשוק הישראלי והבינלאומי, והבנה מעמיקה של שוקי ההון והפיננסים בארץ ובעולם. ידע רב זה, שנצבר בחברה במשך שנים, מאפשר מתן פתרונות אופטימאליים תוך התאמה ייחודית לצרכי כל לקוח. “אמפא קפיטל” מממנת את פעילותה באמצעות הון עצמי,  מימון בנקאי בארץ ובחו”ל והנפקות אג”ח בשוק ההון. הצלחתה של החברה ומדיניותה לגבי פיזור סיכונים, אפשרו לה בשנים האחרונות לבצע עשרות  הנפקות של אגרות-חוב מגובות תזרים מזומנים.

כיו"ר דירקטוריון החברה מכהן שלומי פוגל  וכמנכ"ל החברה מכהן רו"ח רן שלו.

קבוצת מנורה מבטחים מתמחה בניהול עסקי ביטוח, פנסיה ופיננסים ומנהלת נכסים בהיקף של כ- 140 מיליארד ש"ח. מנורה מבטחים מציעה מגוון פתרונות בתחומי ביטוח חיים, ביטוח בריאות, ביטוח כללי, קרנות פנסיה חדשות, קופות גמל, ניהול תיקי השקעות, ניהול קרנות נאמנות ומוצרים פיננסים מתקדמים. מנורה מבטחים מחזיקה במלוא הבעלות על קרן הפנסיה הגדולה בישראל, מבטחים החדשה. בשנות פעילותה, מאז שנת 1935, ביססה מנורה מבטחים שם של חברה אמינה, יציבה ויצירתית, המעניקה ללקוחותיה שירות מקצועי, אמין ויעיל ותשואות מהגבוהות בענף הביטוח והחיסכון ארוך הטווח, וזאת לאורך שנים. 
ארי קלמן, מנכ"ל מנורה מבטחים: "אנו מברכים על השלמת העסקה. החיבור בין מנורה מבטחים ואמפא קפיטל הוא חיבור מנצח שעולה בקנה אחד עם מדיניות הקבוצה להרחיב את בסיס פעילותה לתחומים נוספים ובכלל זה, לתחום מתן האשראי לעסקים. לאמפא קפיטל ניסיון רב ומוכח בתחום מימון ומתן אשראי לעסקים, תוך הצגת רווחיות נאותה לאורך שנים ולכן אנו רואים בה ובבעלי החברה, שותפים מצוינים לקידום יעדי הקבוצה בתחום זה"  
שלומי פוגל מבעלי קבוצת אמפא ויו"ר החברה: "השותפות עם מנורה מבטחים הינה צעד אסטרטגי לפיתוחה של החברה ובמיוחד בתקופה בה השינוי הגלובאלי במגוון הממנים ושיטות המימון יוצרים לאמפא קפיטל הזדמנויות בשוק המקומי והגלובלי. הסינרגיה עם מנורה מבטחים והיכולות אותם היא מביאה יאפשרו לחברה להגדיל משמעותית את היקפי המימון אותם היא מציעה ותאפשר לה גיוסי הון עתידיים שישרתו את לקוחות החברה".

רו"ח רן שלו, מנכ"ל אמפא קפיטל: "בשנים האחרונות החברה ביססה עצמה כאחת מחברות המימון החוץ בנקאי המובילות, תוך שהיא הרחיבה את מכלול הפתרונות הפיננסיים אותם היא מציעה. כניסתה של מנורה מבטחים תתרום רבות ותסייע בהרחבת מגוון אפשרויות המימון שנציע ללקוחותינו".

